*****

ΚΑΝΟΝΙΣΜΟΣ (ΕΟΚ) αριθ. 230/87 ΤΟΥ ΣΥΜΒΟΥΛΙΟΥ

της 26ης Ιανουαρίου 1987

για τη δωρεάν χορήγηση στις φιλανθρωπικές οργανώσεις μεταποιημένων προϊόντων με βάση τα σιτηρά που κατέχουν οι οργανισμοί παρεμβάσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 7 παράγραφος 4,

την πρόταση της Επιτροπής,

Εκτιμώντας:

ότι, προκειμένου να αμβλυνθούν τα προβλήματα που τίθενται από τις ιδιαίτερα δυσμενείς καιρικές συνθήκες του χειμώνα 1986/87, θα πρέπει να χρησιμοποιηθούν επειγόντως τα αποθέματα σιτηρών που κατέχονται από τους οργανισμούς παρεμβάσεως με σκοπό να παραδοθούν άλευρα, πλιγούρια και σιμιγδάλια σε φιλανθρωπικές οργανώσεις για τη δωρεάν διανομή των τροφίμων αυτών στους απόρους οι οποίοι είναι θύματα αυτού του κύματος ψύχους·

ότι θα πρέπει να προβλεφθούν οι διατάξεις σχετικά με την πραγματοποίηση αυτής της ενέργειας σύμφωνα με τους μηχανισμούς που προβλέπονται από τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1988 σχετικά με τους γενικούς κανόνες χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΕΤΠΕ), τμήμα Εγγυήσεων (3), όπως τροποποιήθηκε τελευταία από τον κανονισμό (ΕΟΚ) αριθ. 1334/86 (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι οργανισμοί παρεμβάσεως παραχωρούν δωρεάν στις φιλανθρωπικές οργανώσεις -που είναι αναγνωρισμένες από το οικείο κράτος μέλος ή, ελλείψει αναγνωρίσεως παρομοίων οργανώσεων εκ μέρους του, από την Επιτροπή-, στα πλαίσια συγκεκριμένων ενεργειών επείγουσας ενίσχυσης, ποσότητες αλεύρου μαλακού σίτου και ποσότητες πλιγουριών και σιμιγδαλιών σκληρού σίτου που θα καθοριστούν, για τη δωρεάν διανομή μεταποιημένων προϊόντων στους απόρους που έχουν πληγεί από τις ιδιαίτερα δυσμενείς καιρικές συνθήκες του χειμώνα 1986/87.

2. Οι ποσότητες των σιτηρών βάσεως που αφαιρούνται από τα αποθέματα που κατέχονται από τους οργανισμούς παρεμβάσεως, ορίζονται σύμφωνα με λεπτομέρειες που θα καθοριστούν σύμφωνα με τη διαδικασία που προβλέπεται στην παράγραφο 3. Η παραλαβή των προϊόντων από τους οργανισμούς παρεμβάσεως πρέπει να γίνει το αργότερο στις 31 Μαρτίου 1987.

3. Η Επιτροπή, κατά τη διαδικασία που προβλέπεται στο άρθρο 24 του κανονισμού (ΕΟΚ) αριθ. 2727/75, θεσπίζει τις λεπτομέρειες εφαρμογής του παρόντος κανονισμού και ιδίως τους όρους μεταποιήσεως των προϊόντων βάσεως.

4. Οι ενδιαφερόμενοι οργανισμοί παρεμβάσεως καταχωρούν στα εξερχόμενα, στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις ποσότητες του σίτου που παραχωρούνται, με αξία 0.

Άρθρο 2

Ο παρών κανονισμός αρχίζει να ισχύει την ημέρα της δημοσίευσης του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιανουαρίου 1987.

Για το Συμβούλιο

Ο Πρόεδρος

L. TINDEMANS

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

(3) ΕΕ αριθ. L 216 της 5. 8. 1978, σ. 1.

(4) ΕΕ αριθ. L 119 της 8. 5. 1986, σ. 18.